Kort efter midnat var en politipatrulje og en landmand på hårdt arbejde med at indfange en gruppe løsgående kvier, der havde forvildet sig ud på landevej 507 syd for Hadsund. Kort efter kom en 65-årig mand fra lokalområdet kørende til stedet og af uforklarlige årsager, valgte han ikke at sætte farten ned, selvom der både blev advaret med blå blink, en patruljevogn og arbejdsblink, og torpederede tre løsgående kvier. - Den ene kvie blev dræbt på stedet, og en anden måtte aflives kort efter af en tilkaldt dyrlæge, mens den tredje skal undersøges nærmere her til morgen, fortæller vagtchef hos Nordjyllands Politi, Jesper Sørensen. Der skete kun materiel skade på mandens bil. Det er kun godt et døgn siden, at en lignende situation fandt sted i samme område. Lørdag aften kørte en 25 årig mand i grøften og rullede rundt i sin bil, da han ville undgå løse kvier på vejbanen.

Opsummering:
Selvom der blev advaret med både politibil og blå blink, drønede en mandlig bilist lige ind i siden på tre kvier på landevej syd for Hadsund.